בעקבות עבודות שכבר החלו במקום, הגר"ד לאו בפניה דחופה לראש ממשלת איטליה, שימנע פגיעה בגדולי עולם הטמונים בבית העלמין העתיק באיטליה "כי בנפשנו הדבר"
הרב הראשי לישראל הגאון רבי דוד לאו פנה היום (חמישי) במכתב בהול, אל ראש ממשלת איטליה מר ג'וזפה קונטה, וביקש את התערבותו הדחופה של ראש הממשלה האיטלקי למניעת הרס בית העלמין העתיק בעיר מנטובה באיטליה.
בעיר מנטובה שבאיטליה הייתה בעבר קהילה יהודית חשובה, בה כיהנו גדולי תורה, ביניהם: הרמ"ע מפאנו - הרב מנחם עזריה מפאנו, הרב יוסף קולון, הרב משה זכות, הרב משה פרובינצאלי ועוד, והם טמונים בבית העלמין העתיק בעיר. לאחרונה נודע לרב הראשי כי עיריית מנטובה החליטה להקים מיזם מחקר על שטח בית העלמין, וכבר החלו בעבודות ההריסה. בעקבות כך פנה הרב הראשי במכתב דחוף אל ראש ממשלת איטליה.
"יהדות איטליה היא אחת מהקהילות העתיקות ביותר שנמצאות באירופה, ראשיתה עוד מתחילת המאה הראשונה לספירה", כתב הרב הראשי.
"במשך שנים היתה מערכת יחסים מעניינת ומיוחדת בין יהודי איטליה לבני העם האיטלקי. היהודים היו מעורבים בכל תחומי החיים באיטליה, בחיי הרוח שלה ובחיי הגשם. הקהילה היהודית באיטליה הוציאה מקרבה רופאים, בעלי מקצועות חופשיים, בנקאים ועוד. מהם אף זכו לכהן כראשי ממשלה".
"אחת מן הערים שהיתה בה קהילה יהודית מיוחדת, זו העיר מנטובה. ברגבי אדמתה - בבית העלמין היהודי בעיר זו טמונים מגדולי האומה היהודית. מבחינת התפיסה היהודית, בתי עלמין הם בעלי ערך בפני עצמם וחובה לנהוג עמם בקדושה יתרה. על פי ההלכה היהודית, לא ניתן לפנות בית עלמין. פעילות כזאת היא פגיעה קשה בנפטרים, ומה גם שבבית עלמין זה טמונים מגדולי הרבנים של יהדות איטליה, שלדמותם ולתורתם מחנכים אנו בכל העולם היהודי".
הרב הראשי מסיים את מכתבו בקריאה נרגשת לראש ממשלת איטליה: "אני פונה אליך בקריאה מעומק ליבי למנוע את הדבר, ולהורות לכל הגורמים להימנע מלהמשיך בפעילות זו, כי בנפשנו הדבר".